Konstantinos VI
Konstantinos VI (kreeka keeles: Κωνσταντῖνος (Kōnstantinos); 14. jaanuar 771 – pärast 797 ja enne 805) oli Bütsantsi keiser aastatel 780–797. Ta oli keiser Leo IV ainuke laps ning nimetati kaasvalitsejaks viieaastaselt, 776. aastal. Ta sai ainuvalitsejaks 780. aastal, kui oli üheksa-aastane. 790. aastani valitses tema eest regendina ema Irene, keda abistas peaminister Staurakios. Irene asevalitsemine lõppes, kui Konstantinos sai täisealiseks, kuid ka siis ei soovinud ema võimust loobuda. Pärast mõneaastast ainuvalitsemist nimetas Konstantinos Irene 792. aastal keisrinnaks, tehes naisest nii oma ametliku kolleegi.